# Unió Catalana de BikeTrial

La Unió Catalana de BikeTrial, abans Biketrial Associació Catalana (BAC), coneguda també com a Associació Catalana de Biketrial, és l'òrgan rector de l'esport del Biketrial a Catalunya. Fundada l'onze de maig de 2009, té la seu a Sabadell i està presidida des de gener del 2012 pel sabadellenc Josep Abant (pare de les bessones Gemma i Mireia Abant, múltiples campiones del món d'aquest esport). Abant succeeix en el càrrec a qui en fou president des del començament, Rai Arjona.
Pocs mesos després de la seva fundació i gràcies a la feina liderada per Rai Arjona en estreta col·laboració amb la Plataforma Pro Seleccions Esportives Catalanes, la BAC fou reconeguda per la BIU el 28 d'agost en un congrés celebrat a Pintang (Guizhou), Xina, esdevenint membre de ple dret d'aquest organisme. Pocs dies després, el 9 de setembre de 2009, fou reconeguda també per la EBU.
D'ençà del 2010, la BAC ha presentat una Selecció catalana de biketrial al Campionat del Món i des del 2012 al Campionat d'Europa, aconseguint-hi la victòria per països en totes les ocasions.

## Composició
### Presidents

| Ordre | Nom | Ciutat | Presidència |
| 1. | Raimon Arjona | Olot, Garrotxa | 2009-2011 |
| 2. | Josep Abant | Sabadell, Vallès Occidental | 2012-2019 |
| 3. | Jordi Casablanca i Alfaro | | 2019- |

## Competicions

La BAC té com a objectiu la promoció i desenvolupament del Biketrial a Catalunya, i amb aquesta finalitat organitza les següents competicions anuals:
* Campionat de Catalunya de biketrial
* Campionat dels Països Catalans de biketrial
A banda, s'encarrega també de l'organització de les proves puntuables per al campionat estatal que tenen lloc en territori català. Darrerament ha estat capdavantera internacional en el llançament i promoció d'una nova modalitat infantil d'aquest esport, el Push-Biketrial.

## Referències

* ↑ «BikeTrial». seleccions.cat. Plataforma Pro Seleccions Catalanes. [Consulta: 21 agost 2012].
* ↑ Soldevila, Adrià. «Catalunya competeix contra Espanya en el mundial de BikeTrial». La República Esportiva, 13-08-2019. [Consulta: 5 setembre 2020].
* ↑ «Associació Catalana de Biketrial» (en castellà). angelbatlle.blogspot.fr, 28-09-2009. [Consulta: 21 agost 2012].
* 1 2 3 Pi, Pere. «211. La BikeTrial Associació Catalana (BAC)». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 279-280. ISBN 9788461590353.
* ↑ «Josep Abant nuevo presidente de la BAC y Rafael de la Torre presidente de la BUE» (en castellà). biketrial-spain.com, 12-01-2012. Arxivat de l'original el 3 de març 2016. [Consulta: 21 agost 2012].
* ↑ «Biketrial: el 19è esport català reconegut!». seleccions.cat. Plataforma Pro Seleccions Catalanes, 30-09-2009. [Consulta: 21 agost 2012].
* ↑ «El bicitrial, reconegut». elpuntavui.cat. El Punt Avui, 01-10-2009. [Consulta: 21 agost 2012].
* ↑ «JORDI CASABLANCA, NOU PRESIDENT DE LA BIKETRIAL UNIÓ CATALANA». Seleccions.cat, 08-03-2019. [Consulta: 5 setembre 2020].
* ↑ Arjona, Raimon. «B.A.C.» (PDF) (en anglès). eurobiketrial.com, 14-10-2009. [Consulta: 24 agost 2012].

## Enllaços externs

* Unió Catalana de BikeTrial
* Proposta organitzativa per al 2012 del president Josep Abant Arxivat 2016-03-03 a Wayback Machine. PDF